b'\n_START_ARTICLE_\nBaltarusijos istorija\n_START_SECTION_\nPrie\xc5\xa1istor\xc4\x97 ir ankstyvoji istorija\n_START_PARAGRAPH_\nPirmosios \xc5\xbemoni\xc5\xb3 stovyklos dabartin\xc4\x97je Baltarusijos teritorijoje randamos jau prie\xc5\xa1 28-24 t\xc5\xabkstan\xc4\x8dius met\xc5\xb3. 3 t\xc5\xabkstantme\xc4\x8dio pabaigoje\xc2\xa0\xe2\x80\x93 2 t\xc5\xabkstantme\xc4\x8dio pr. m. e. prad\xc5\xbeioje Baltarusijos teritorijoje pasirodo indoeuropie\xc4\x8di\xc5\xb3 gentys, kaip manoma dabartini\xc5\xb3 balt\xc5\xb3 ir slav\xc5\xb3 prot\xc4\x97viai. VII\xe2\x80\x93VI a. pr. m. e. piet\xc5\xb3 Baltarusijos teritorijoje susiformavo Milogrado kult\xc5\xabra, kuri\xc4\x85 Marija Gimbutien\xc4\x97, dr. Algimantas Merkevi\xc4\x8dius ir kiti tyrin\xc4\x97tojai laiko balti\xc5\xa1ka. Kiti tyrin\xc4\x97tojai \xc5\xa1i\xc4\x85 kult\xc5\xabr\xc4\x85 laiko slavi\xc5\xa1ka arba jos priklausomum\xc4\x85 laiko diskutuotinu klausimu._NEWLINE_VIII\xe2\x80\x93IX a. \xc4\xaf anks\xc4\x8diau balt\xc5\xb3\xc2\xa0\xe2\x80\x93 jotvingi\xc5\xb3, Dniepro balt\xc5\xb3 gyventas teritorijas prad\xc4\x97jo keltis slavai, susiformavo j\xc5\xb3 gentys\xc2\xa0\xe2\x80\x93 krivi\xc4\x8diai, dregovi\xc4\x8diai, radimi\xc4\x8diai, kurie v\xc4\x97liau tapo baltarusi\xc5\xb3 etnoso pagrindu. Tai buvo \xc5\xbeem\xc4\x97s \xc5\xabkiu besiver\xc4\x8dian\xc4\x8dios gentys, prekiavusios \xc5\xbeem\xc4\x97s \xc5\xabkio produktais, kailiais, medumi, va\xc5\xa1ku._NEWLINE_IX\xe2\x80\x93X a. Skandinavijos vikingai pakeliui i\xc5\xa1 Skandinavijos \xc4\xaf Bizantijos imperij\xc4\x85 \xc4\xafk\xc5\xabr\xc4\x97 prekybos punktus. Per \xc5\xa1iuos atsparos punktus vikingai dar\xc4\x97 \xc4\xaftak\xc4\x85 ryt\xc5\xb3 slav\xc5\xb3 valstybi\xc5\xb3 susik\xc5\xabrimui.\n_START_SECTION_\nSlav\xc5\xb3 kunigaik\xc5\xa1tyst\xc4\x97s\n_START_PARAGRAPH_\nApie IX a. dabartin\xc4\x97s Baltarusijos teritorijoje susik\xc5\xabr\xc4\x97 pirmieji valstybiniai dariniai\xc2\xa0\xe2\x80\x93 Polocko, Turovo, Pinkso, Smolensko kunigaik\xc5\xa1tyst\xc4\x97s. 862\xc2\xa0m. kronikose jau minimas Polockas. V\xc4\x97liau \xc5\xa1ios kunigaik\xc5\xa1tyst\xc4\x97s pateko Kijevo Rusios \xc4\xaftakon. X a. jos buvo apkrik\xc5\xa1tytos, ta\xc4\x8diau pagoni\xc5\xa1k\xc5\xb3 papro\xc4\x8di\xc5\xb3 i\xc5\xa1liko dar iki XV\xe2\x80\x93XVI a._NEWLINE_IX\xe2\x80\x93XII a. dabartin\xc4\x97s Baltarusijos \xc5\xa1iaur\xc4\x97je i\xc5\xa1augo aplinkin\xc4\x97se teritorijose dominuojanti Polocko kunigaik\xc5\xa1tyst\xc4\x97. Tarp didesn\xc4\xaf vaidmen\xc4\xaf turin\xc4\x8di\xc5\xb3 kunigaik\xc5\xa1tys\xc4\x8di\xc5\xb3 galima pamin\xc4\x97ti Turovo kunigaik\xc5\xa1tyst\xc4\x99 pietuose._NEWLINE_Polocko kunigaik\xc5\xa1tyst\xc4\x97 anksti tapo fakti\xc5\xa1kai nepriklausoma nuo Kijevo Rusios, pl\xc4\x97t\xc4\x97 savo \xc4\xaftak\xc4\x85 \xc4\xaf kaimynines balt\xc5\xb3 teritorijas. Polockas pagal savo \xc4\xaftak\xc4\x85 konkuravo su kitais Rusios centrais\xc2\xa0\xe2\x80\x93 Kijevu ir Novgorodu. Turovo kunigaik\xc5\xa1tyst\xc4\x97 ilg\xc4\x85 laik\xc4\x85 buvo glaud\xc5\xbeiai susijusi su Kijevu.\n_START_SECTION_\nLDK sud\xc4\x97tyje\n_START_PARAGRAPH_\nXIII a. \xc4\xaf Rusi\xc4\x85 \xc4\xafsiver\xc5\xbeus mongolams (1240\xc2\xa0m. u\xc5\xbeimtas Kijevas), silpni Rusios kunigaik\xc5\xa1tystes siej\xc4\x99 ry\xc5\xa1iai nutr\xc5\xabko. Pla\xc4\x8dioje buvusios Rusios teritorijoje susidar\xc4\x97 geopolitinis vakuumas. Buvusios kunigaik\xc5\xa1tyst\xc4\x97s skilo \xc4\xaf dar didesn\xc4\xaf skai\xc4\x8di\xc5\xb3 dalini\xc5\xb3 kunigaik\xc5\xa1tys\xc4\x8di\xc5\xb3. Per karines s\xc4\x85jungas, dinastines vedybas ir u\xc5\xbekariavimus per XIII\xe2\x80\x93XIV a. dabartin\xc4\x97s Baltarusijos teritorijoje buvusios kunigaik\xc5\xa1tyst\xc4\x97s buvo \xc4\xafjungtos \xc4\xaf Lietuvos Did\xc5\xbei\xc4\x85j\xc4\x85 Kunigaik\xc5\xa1tyst\xc4\x99. Pirmasis kaimynines kunigaik\xc5\xa1tystes prisijung\xc4\x97 jau Mindaugas (1240\xe2\x80\x931263)._NEWLINE_Nuo to laiko Lietuvos ir Baltarusijos istorija beveik 600 met\xc5\xb3 buvo glaud\xc5\xbeiai susijusi. Rusin\xc5\xb3 gyvenamos teritorijos u\xc5\xbeim\xc4\x97 did\xc5\xbei\xc4\x85j\xc4\x85 dal\xc4\xaf valstyb\xc4\x97s, tod\xc4\x97l Lietuvos didieji kunigaik\xc5\xa1\xc4\x8diai \xc4\x97m\xc4\x97 vadintis ir Rusios valdovais bei pretenduoti valdyti visas Rusios \xc5\xbeemes._NEWLINE_Ne\xc5\xbei\xc5\xabrint, kad lietuviai tur\xc4\x97jo savo ra\xc5\xa1tij\xc4\x85 bei ilg\xc4\x85 laik\xc4\x85 i\xc5\xa1liko pagonimis, LDK slavai (rus\xc4\x97nai) tur\xc4\x97jo didel\xc4\x99 \xc4\xaftak\xc4\x85 \xc5\xa1alies valstybiniam ir kult\xc5\xabriniam gyvenimui. Kalba, kuri r\xc4\x97m\xc4\x97si dabartin\xc4\x97s Baltarusijos teritorijoje buvusiais ryt\xc5\xb3 slav\xc5\xb3 dialektais, buvo ra\xc5\xa1oma dalis Lietuvos Did\xc5\xbeiosios Kunigaik\xc5\xa1tyst\xc4\x97s oficiali\xc5\xb3 dokument\xc5\xb3 iki 1696, kai Lietuva susijung\xc4\x97 su Lenkija \xc4\xaf viening\xc4\x85 valstyb\xc4\x99\xc2\xa0\xe2\x80\x93 Abiej\xc5\xb3 Taut\xc5\xb3 Respublik\xc4\x85._NEWLINE_1386 didysis Lietuvos kunigaik\xc5\xa1tis Jogaila tapo Lenkijos karaliumi ir tokiu b\xc5\xabdu did\xc5\xbeiul\xc4\x97s valstyb\xc4\x97s, apiman\xc4\x8dios balt\xc5\xb3 ir slav\xc5\xb3 \xc5\xbeemes, valdovu. Kartu Jogaila pri\xc4\x97m\xc4\x97 katalik\xc5\xb3 tik\xc4\x97jim\xc4\x85 ir pakrik\xc5\xa1tijo LDK pagonis. Po Lietuvos krik\xc5\xa1to katalikai tampa fakti\xc5\xa1kai proteguojamais prie\xc5\xa1 pravoslavus LDK kilminguosius._NEWLINE_Netrukus Lietuvos Did\xc5\xbei\xc4\x85j\xc4\x85 Kunigaik\xc5\xa1tyst\xc4\x99 Jogaila perleido valdyti Vytautui (iki 1430\xc2\xa0m.)._NEWLINE_1517\xe2\x80\x931525\xc2\xa0m. Pranci\xc5\xa1kus Skorina i\xc5\xa1 Polocko i\xc5\xa1spausdino pirm\xc4\x85 ryt\xc5\xb3 slav\xc5\xb3 knyg\xc4\x85 (Biblijos vertimai). XVI a. viduryje Baltarusij\xc4\x85 paliet\xc4\x97 Reformacija. Nesvy\xc5\xbeiuje, Breste, Klecke ir kituose miestuose atsirado protestant\xc5\xb3 bendruomen\xc4\x97s. Nuo XVI a. terminas \xe2\x80\x9eBaltoji Rusija\xe2\x80\x9c, \xc5\xbeinomas nuo XIII a., bet taikytas daugiausia Naugardo \xc5\xbeemei, pradedamas taikyti dabartin\xc4\x97s Baltarusijos teritorijai, vis\xc5\xb3 pirma Polocko-VItebsko kra\xc5\xa1tui.\n_START_SECTION_\nAbiej\xc5\xb3 Taut\xc5\xb3 Respublikos sud\xc4\x97tyje\n_START_PARAGRAPH_\nPo Lietuvos ir Lenkijos unijos Ukrainos \xc5\xbeem\xc4\x97s buvo prijungtos prie Lenkijos, ir LDK sud\xc4\x97tyje liko tik b\xc5\xabsimosios Baltarusijos \xc5\xbeem\xc4\x97s. Stipr\xc4\x97jo lenk\xc5\xb3 kalbos ir kult\xc5\xabros \xc4\xaftaka. Pasikeit\xc4\x97 ba\xc5\xbenytiniai ir pasaulietiniai visuomeniniai institutai. Dvaro elitas greitai pri\xc4\x97m\xc4\x97 lenk\xc5\xb3 kalb\xc4\x85, lenk\xc5\xb3 kult\xc5\xabr\xc4\x85 ir katalikyb\xc4\x99. Po Bresto unijos(1596) susik\xc5\xabr\xc4\x97 unit\xc5\xb3 ba\xc5\xbeny\xc4\x8dia, kuriai priklaus\xc4\x97 did\xc5\xbeioji dalis Baltarusijos gyventoj\xc5\xb3. Valstie\xc4\x8diai ir miesto liaudis buvo ma\xc5\xbeiau paveikti polonizacijos, i\xc5\xa1saugojo baltarusi\xc5\xb3 kalb\xc4\x85 bei i\xc5\xa1tikimyb\xc4\x99 unit\xc5\xb3 ba\xc5\xbeny\xc4\x8diai._NEWLINE_XVII a. regione nuolat vyko karai tarp Rusijos, Abiej\xc5\xb3 Taut\xc5\xb3 Respublikos ir \xc5\xa0vedijos. Per \xc5\xa0iaur\xc4\x97s kar\xc4\x85 1700\xe2\x80\x931721\xc2\xa0m. \xc5\xbeuvo apie pus\xc4\x97 dabartin\xc4\x97s Baltarusijos teritorijos gyventoj\xc5\xb3, pana\xc5\xa1iai, kaip ir per LDK bei Maskvos kar\xc4\x85 1654\xe2\x80\x931667\xc2\xa0m._NEWLINE_Vilniuje, Gardine ir Minske pos\xc4\x97d\xc5\xbeiaudavo LDK Vyriausiasis Tribunolas. Gardino seime 1793\xc2\xa0m. buvo patvirtintas II Abiej\xc5\xb3 Taut\xc5\xb3 Respublikos padalinimas.\n_START_SECTION_\nBaltarusija Rusijos imperijos sud\xc4\x97tyje\n_START_PARAGRAPH_\nPo 1772, 1793 ir 1795 met\xc5\xb3 Abiej\xc5\xb3 Taut\xc5\xb3 Respublikos padalijim\xc5\xb3, kai Rusija, Pr\xc5\xabsija ir Austrija i\xc5\xa1sidalino visas \xc5\xa1ios valstyb\xc4\x97s \xc5\xbeemes, baltarusi\xc5\xa1kos \xc5\xbeem\xc4\x97s prijungtos prie Rusijos imperijos (i\xc5\xa1skyrus Palenk\xc4\x99, kuri kartu su U\xc5\xbenemune prijungta prie Pr\xc5\xabsijos). 1772\xc2\xa0m. Rusijai atiteko Livonija (Infliantai) ir Vitebsko, Polocko bei Mogiliovo vaivadijos. Jos netrukus performuotos \xc4\xaf Pskovo ir Baltarusijos gubernij\xc4\x85. 1793\xc2\xa0m. LDK neteko centrin\xc4\x97s Baltarusijos su Minsku, Nesvy\xc5\xbeiumi, Bobruisku ir rytine Polese i\xc5\xa1 kuri\xc5\xb3 buvo sudaryta Rusijos Minsko gubernija. Per paskutin\xc4\xaf padalinim\xc4\x85 prie Rusijos prijungtos likusios baltarusi\xc5\xa1kos \xc5\xbeem\xc4\x97s (i\xc5\xa1skyrus Baltstog\xc4\x99, kuri atiteko Pr\xc5\xabsijai). U\xc5\xbedraustas lotyni\xc5\xa1ko raidyno naudojimas baltarusi\xc5\xa1kuose spaudiniuose._NEWLINE_Rusijos imperijos sud\xc4\x97tyje Baltarusija priklaus\xc4\x97 Minsko, Mogiliovo, Vitebsko, Smolensko ir Gardino gubernijoms, taip pat dalis jos \xc4\xaf\xc4\x97jo \xc4\xaf Vilniaus ir Kauno gubernijas._NEWLINE_1839\xc2\xa0m. caro \xc4\xafsakymu Baltarusijoje ir Ukrainoje panaikinta unit\xc5\xb3 ba\xc5\xbeny\xc4\x8dia, o gyventojai priversti pereiti \xc4\xaf pravoslav\xc5\xb3 tik\xc4\x97jim\xc4\x85. 1840 prad\xc4\x97jo veikti rus\xc5\xb3 teisminis kodeksas, o Baltarusijos termino vartojimas buvo u\xc5\xbedraustas. Baltarusijos bajorija ir kai kuri valstie\xc4\x8di\xc5\xb3 dalis vadovaujant Konstantinui Kalinauskui bei Zigmantui Sierakauskui dalyvavo 1863 m. lenk\xc5\xb3-lietuvi\xc5\xb3 sukilime. Kartu su liberalizacijos banga Rusijos visuomeniniame gyvenime 1860\xe2\x80\x931870\xc2\xa0m. prad\xc4\x97jo rodytis publikacijos baltarusi\xc5\xb3 kalba. Baltarusi\xc5\xb3 kalba buvo diskriminuojama ir \xc4\xafteisinta tik po 1905\xc2\xa0m. revoliucijos, nors ir tada neleista \xc5\xa1ia kalba mokyti mokyklose.\n_START_SECTION_\nNepriklausomyb\xc4\x97s paskelbimas\n_START_PARAGRAPH_\n1918\xc2\xa0m. vasario 25 d. \xc4\xaf Minsk\xc4\x85 \xc4\xaf\xc5\xbeeng\xc4\x97 vokie\xc4\x8di\xc5\xb3 kariuomen\xc4\x97._NEWLINE_1918\xc2\xa0m. kovo 25 d. Visos Baltarusijos kongresas paskelb\xc4\x97 nepriklausom\xc4\x85 Baltarusijos Liaudies Respublik\xc4\x85. Paskelbiant nepriklausomyb\xc4\x99 dalyvavo ne tik baltarusi\xc5\xb3 nacionalistai, bet ir krajovcai (Lietuvos Did\xc5\xbeiosios Kunigaik\xc5\xa1tyst\xc4\x97s pilie\xc4\x8diai), pvz., Roman Skirmunt, Pawe\xc5\x82 Aleksiuk arba W\xc5\x82odzimierz Falski. Baltarusijos Liaudies Respublika egzistavo tik ger\xc4\x85 pusmet\xc4\xaf iki 1918\xc2\xa0m. rudens._NEWLINE_Rusijos pilietinio karo metu, kuris paliet\xc4\x97 ir Baltarusij\xc4\x85, \xc5\xa1alis pateko \xc4\xaf komunist\xc5\xb3 rankas ir 1919\xc2\xa0m. saus\xc4\xaf buvo sudaryta Lietuvos-Baltarusijos Taryb\xc5\xb3 Respublika. Vakaruose Lenkija vadovaujant mar\xc5\xa1alui Juzefui Pilsudskiui steng\xc4\x97si perimti kuo didesn\xc4\x99 dal\xc4\xaf Baltarusijos \xc4\xaf savo rankas, kad ten gal\xc4\x97t\xc5\xb3 paskelbti nepriklausom\xc4\x85 valstyb\xc4\x99, sietin\xc4\x85 su Lietuvos Did\xc5\xbeiosios Kunigaik\xc5\xa1tyst\xc4\x97s tradicija, kuri b\xc5\xabt\xc5\xb3 sujungta su Lenkija. Po Lenkijos puolimo 1919\xc2\xa0m. ir neilgo karo tarp Lenkijos ir Rusijos 1920\xc2\xa0m. Baltarusija buvo padalinta\xc2\xa0\xe2\x80\x93 dalis atiteko Lenkijai, o dalis tapo Baltarusijos Taryb\xc5\xb3 Socialistine Respublika.\n_START_SECTION_\nTarpukario laikotarpis\n_START_PARAGRAPH_\nNuo 1920\xe2\x80\x931921\xc2\xa0m. vakarin\xc4\x97 dabartin\xc4\x97s Baltarusijos dalis priklaus\xc4\x97 Lenkijai, o rytin\xc4\x97\xc2\xa0\xe2\x80\x93 Baltarusijos TSR, kuri nuo 1922\xc2\xa0m. tapo Taryb\xc5\xb3 S\xc4\x85jungos dalimi. 1920\xc2\xa0m. pabaigoje J. Stalinas prad\xc4\x97jo Baltarusijos sovietizacijos kurs\xc4\x85._NEWLINE_Lenkijoje Juzefo Pilsudskio ir socialist\xc5\xb3 palaikyta Baltarusijos autonomijos id\xc4\x97ja susilauk\xc4\x97 grie\xc5\xbetos kritikos, ypatingai i\xc5\xa1 nacionalist\xc5\xb3 dominuojamo Seimo. Nepaisant to, baltarusiai buvo atstovaujami parlamente, tur\xc4\x97jo savo mokyklas ir visuomenines organizacijas, kurios kuo toliau tuo labiau buvo diskriminuojamos lenk\xc5\xb3 vald\xc5\xbeios.\n_START_SECTION_\nAntrasis pasaulinis karas. Vokietijos okupacija 1941\xe2\x80\x931944\n_START_PARAGRAPH_\n1939\xc2\xa0m. prasid\xc4\x97jus Antrajam pasauliniam karui Vokietija ir Taryb\xc5\xb3 S\xc4\x85junga pasidalino Lenkij\xc4\x85. Baltarusi\xc5\xa1kos \xc5\xbeem\xc4\x97s atiteko Taryb\xc5\xb3 S\xc4\x85jungai ir buvo prijungtos prie Baltarusijos TSR. Po karo dalis t\xc5\xb3 teritorij\xc5\xb3 (Balstog\xc4\x97) gr\xc4\x85\xc5\xbeinta Lenkijai._NEWLINE_Per Antr\xc4\x85j\xc4\xaf pasaulin\xc4\xaf kar\xc4\x85 Baltarusija patyr\xc4\x97 did\xc5\xbeiulius \xc5\xbemoni\xc5\xb3 ir ekonominius nuostolius. Kai 1944\xc2\xa0m. respublika buvo i\xc5\xa1laisvinta sovietin\xc4\x97s kariuomen\xc4\x97s ir partizan\xc5\xb3, visi jos miestai buvo sugriauti, taip pat buvo sugriautos visos pramonin\xc4\x97s \xc4\xafmon\xc4\x97s, o 2 225 t\xc5\xabkst. \xc5\xbemoni\xc5\xb3 (ma\xc5\xbedaug kas ketvirtas respublikos pilietis) \xc5\xbeuvo.\n_START_SECTION_\nBaltarusijos TSR\n_START_PARAGRAPH_\nPo karo Baltarusija prad\xc4\x97jo atk\xc5\xabrimo proces\xc4\x85 ir 1970 metais tapo vienu i\xc5\xa1 labiausiai i\xc5\xa1sivys\xc4\x8diusi\xc5\xb3 TSRS ekonomini\xc5\xb3 rajon\xc5\xb3. Urbanizacijos ir pramon\xc4\x97s augimo d\xc4\x97ka sustipr\xc4\x97jo baltarusi\xc5\xb3 asimiliacijos procesas. Valstybin\xc4\x97 \xc5\xa1vietimo ir i\xc5\xa1silavinimo politika skatino \xc5\xa1\xc4\xaf proces\xc4\x85, nes augo rusi\xc5\xa1k\xc5\xb3 leidim\xc5\xb3 tira\xc5\xbeai, o rus\xc5\xb3 kalba daugumoje mokykl\xc5\xb3 tapo pagrindine mokymosi kalba. Dabar tik kiek daugiau nei pus\xc4\x97 nepriklausomos Baltarusijos gyventoj\xc5\xb3 \xc5\xa1neka baltarusi\xc5\xb3 kalba._NEWLINE_D\xc4\x97l \xc4\x8cernobylio avarijos Ukrainoje dideli Baltarusijos plotai tapo radioaktyviai u\xc5\xbeter\xc5\xa1ti.\n_START_SECTION_\nNepriklausoma Baltarusija\n_START_PARAGRAPH_\n1991\xc2\xa0m. rugpj\xc5\xab\xc4\x8dio 25 d. Auk\xc5\xa1\xc4\x8diausioji Taryba paskelb\xc4\x97 Baltarusijos TSR nepriklausomyb\xc4\x99, \xc5\xa1alies pavadinimas buvo pakeistas \xc4\xaf Baltarusijos Respublik\xc4\x85._NEWLINE_1991\xc2\xa0m. gruod\xc5\xbeio m\xc4\x97nes\xc4\xaf buvo anuliuota 1922\xc2\xa0m. Taryb\xc5\xb3 S\xc4\x85jungos federacin\xc4\x97 sutartis ir buvo \xc4\xafkurta Nepriklausom\xc5\xb3 Valstybi\xc5\xb3 Sandrauga (NVS). 1994\xc2\xa0m. liepos m\xc4\x97n. \xc4\xafvyko pirmieji prezidento rinkimai. Aleksandras Luka\xc5\xa1enka, buv\xc4\x99s tarybinio \xc5\xabkio direktorius ir Auk\xc5\xa1\xc4\x8diausios Tarybos deputatas, tur\xc4\x97j\xc4\x99s kovotojo prie\xc5\xa1 korupcij\xc4\x85 reputacij\xc4\x85, \xc5\xa1iuose rinkimuose gavo 80 proc. bals\xc5\xb3. 1996 m. Baltarusijos parlamentas balsavo u\xc5\xbe apkaltos proceso A. Luka\xc5\xa1enkai prad\xc5\xbei\xc4\x85 (86 balsai), ta\xc4\x8diau jis remdamasis skubiai surengtu referendumu paleido parlament\xc4\x85 ir i\xc5\xa1silaik\xc4\x97 poste. A. Luka\xc5\xa1enka buvo perrinktas visuose v\xc4\x97liau vykusiuose prezidento rinkimuose. Daug Vakar\xc5\xb3 valstybi\xc5\xb3 politik\xc5\xb3 gin\xc4\x8dyja dabartin\xc4\x97s Baltarusijos vald\xc5\xbeios teis\xc4\x97tum\xc4\x85, teigia, kad \xc5\xa1alyje \xc4\xafsitvirtinusi autokratija._NEWLINE_1999\xc2\xa0m. gruod\xc5\xbeio 8 d. Buvo pasira\xc5\xa1yta s\xc4\x85jungin\xc4\x97 Baltarusijos ir Rusijos sutartis, kuri prapl\xc4\x97t\xc4\x97 abej\xc5\xb3 \xc5\xa1ali\xc5\xb3 bendradarbiavim\xc4\x85 ir suk\xc5\xabr\xc4\x97 s\xc4\x85jungos valdan\xc4\x8dius organus. 2000\xc2\xa0m. gegu\xc5\xbe\xc4\x97s m\xc4\x97n. Rusijos prezidentas Vladimiras Putinas ir A. Luka\xc5\xa1enka susitar\xc4\x97 d\xc4\x97l vienos valiutos \xc4\xafvedimo perspektyvos. Tuo pat metu 2002\xc2\xa0m. Putino pasi\xc5\xablymai d\xc4\x97l abiej\xc5\xb3 \xc5\xa1ali\xc5\xb3 susiliejimo buvo piktai atstumti A. Luka\xc5\xa1enkos.'